Ytre kunstfagskole

**Ytre kunstfagskole**, tidligere **Ålesund kunstfagskole**, er en fagskole i visuell kunst i Ålesund i Møre og Romsdal. Skolen tilbyr to fagskoleutdanninger: En toårig fagskolegrad som gir 120 studiepoeng, og ett årsstudium som gir 60 studiepoeng, begge godkjent av NOKUT. Utdanningen gir både grunnleggende innføring i visuelle kunstfag, og som en forberedelse til videre studier eller en selvstendig kunstnerisk praksis.

## Historie
Skolen har sprunget ut av Ålesund kunstskole, som ble etablert i 1973 gjennom et samarbeid mellom Aalesunds Kunstforening, Ålesund kommune, Friundervisningen og lokale kunstnere. I 1989 ble skolen formelt etablert som en fulltids kunstutdanning etter å ha fått statlig godkjenning og tilskudd under privatskoleloven. I 1993 ble skolen godkjent som en toårig forskole for kunsthøyskoler, og i 2006 fikk den NOKUT-godkjenning som fagskole innen visuelle kunstfag.

I 2022 foretok skolen en større revidering av undervisningstilbudet og skiftet navn til Ytre kunstfagskole. I 2025 utvidet den utdanningstilbudet med *Yrkesstudium – visuell kunst*, et program utviklet for kunstnere som ønsker å profesjonalisere sin praksis.

## Undervisning
Ytre kunstfagskole har undervisningslokaler ytterst på Nordvestlandet, omgitt av kystlandskap, fjorder og fjell. Denne beliggenheten blir særskilt lagt vekt på i skolens stedsspesifikke tilnærminger til undervisningen, gjennom, skissering og observasjoner, samt ekskursjoner til lokale fagmiljøer.

Skolen presenterer seg selv slik (per februar 2025):Ytre kunstfagskole er en reaksjon på naturen og en motsats til kunstutdanninger i storbyer. Skolen verdsetter rare steder, små forhold, sterke meninger og alle slags kunststudenter. Gjennom sin unike beliggenhet og undervisningsmetode tilbyr Ytre en kunstutdanning i nærkontakt med både kunsten, naturen og fagfolkene i regionen.  I 2025 etablerte skolen årsstudiet «Yrkesstudium – visuell kunst». Dette studiet er rettet mot kunstnere i etableringsfasen, og gir opplæring i kunstnerisk praksis, selvstendig næringsdrift og atelierfellesskap. Programmet er utviklet i samarbeid med profesjonelle kunstnere og har en praktisk tilnærming til kunstnerisk virksomhet.
Ytre kunstfagskole har en stedssensitiv undervisningsmetode som skolen kaller *Ytremetoden*, hvor nærheten til natur og lokalsamfunn spiller en sentral rolle. Studentene deltar i aktiviteter som skissering i landskap, besøk til relevante fagmiljøer og kunstneriske prosjekter knyttet til sted og kontekst. Skolens lille størrelse gir tett oppfølging av hver student, noe som muliggjør en individuell tilnærming til undervisningen.

Studieløpet er organisert i tematiske moduler, vanligvis på fem uker, med fag som tegning, maleri og tidsbasert kunst. Modulene kan også omhandle kunstneriske prosesser, for eksempel *Materiale og kontekst*. Kunstteori er en gjennomgående del av utdanningen og inngår i ukentlige undervisningsøkter.

Skolen har også et satellittprogram, hvor studentene får erfaring med ulike kunstneriske sammenhenger og miljøer i regionen. Et eksempel er samarbeidet med Longva kunstnerresidens på Skuløy, der studentene kan bo på Ulla fyr og arbeide med kunst i møte med landskap og historie. Ytre kunstfagskole har også samarbeid med Alnes fyr og prosjektrommet Mottaket i Ålesund sentrum, hvor studentene får mulighet til å stille ut sine arbeider.

## Rektorer

* 1996–2019: Ragnar Johansen
* 2019–: Trine Røssevold

## Referanser


## Eksterne lenker
https://www.ytrekunstfagskole.no/

https://www.facebook.com/ytre.kunstfagskole

https://www.instagram.com/ytre.kunstfagskole/